# Kollafjørður (Illes Fèroe)

Kollafjørður [ˈkɔtlaˌfjøːɹʊɹ] és un poble de l'illa de Streymoy. a les Illes Fèroe. Forma part del municipi de Tórshavn, capital de l'arxipèlag. L'1 de gener de 2021 tenia 818 habitants.

## Geografia

El poble es troba a 21.8 km per carretera al nord de Tórshavn. La seva urbanització s'estén 7 km al llarg de la riba nord del fiord de Kollafjørður. D'aquesta riba neix una vall estreta que s'enfila vers una regió accidentada amb camins per a fer senderisme. La vall de Kollafjørður mesura 8 quilòmetres i forma la part oriental de la vall de Kollfjardardalur, que travessa d'est a oest l'illa de Streymoy per aquesta zona.
Kollafjørður s'ha desenvolupat al llarg de la carretera principal amb algunes botigues. Aquesta carretera ressegueix la costa nord del fiord. El port de Kollafjørður es troba a 23 km al nord de Tórshavn, i ocupa un lloc geogràficament central a les illes Feroe. És el tercer port sota el control de l'Autoritat Portuària de Tórshavn.
A part de la indústria pesquera, al poble també hi ha un supermercat, cafeteries, un local de fusta i la fàbrica de finestres Atlanticpane.

## Història

Kollafjørður surt per primer cop a les fonts en un document de 1584.
L'església del poble es troba al costat de la costa i és una típica església de fusta feroesa. Construïda el 1837, és un edifici de fusta tenyida de negre i amb la teulada de gespa. Les finestres estan pintades de blanc i té un petit campanar pintat de blanc a l'extrem occidental de la teulada. L'interior és tot de fusta sense vernissar. El petit vaixell que penja per sota la volta va ser donat com a tribut pels pares d'un jove de 25 anys que es va ofegar a la costa d'Islàndia.
El poble va formar un municipi propi que incloïa, a més, als pobles de Signabøur i Oyrareingir. El municipi va ser creat en 1913 i es va fusionar el 2001 amb el de Tórshavn, al que pertany actualment. En el moment de la seva desaparició, el municipi tenia 958 habitants.

## Cultura

Cada tres anys, a principis del mes de juliol, s'hi celebra el festival de música Sundslagsstevna. Jens Christian Djurhuus (1773-1853), que va escriure diverses balades basades en les sagues islandeses, vivia a Kollafjørður. Aquestes balades es continuen cantant avui, sobretot les d'Olaf Tryggvason o la batalla de Svolder i les balades de Sigmund i Leif.
El poeta Tummas Napoleon Djurhuus (1928-1971) era natural de Kollafjørður.

## Referències

* ↑ «Statistical Database» (en anglès). Arxivat de l'original el 2020-07-06. [Consulta: 4 agost 2019]. «Base de dades estadística de les Illes Fèroe»
* ↑ «Kollafjørður» (en danès). denstoredanske.dk. [Consulta: 12 octubre 2019].
* 1 2 3 Proctor, 2008, p. 75.
* ↑ Beaumont, 1968, p. 29.
* ↑ «A harbour with space to grow» (en anglès). Port de Tórshavn. Arxivat de l'original el 2015-06-17. [Consulta: 12 octubre 2019].
* ↑ «Atlanticpane» (en feroès). [Consulta: 12 octubre 2019].
* ↑ «Kollafjørður» (en feroès). Ajuntament de Tórshavn. [Consulta: 12 octubre 2019].
* ↑ «Heimabeiti» (en feroès). Arxivat de l'original el 2015-07-15. [Consulta: 30 setembre 2019].
* ↑ Swaney, 1991, p. 458.
* ↑ «Kollafjordur (Faroe Islands)» (en anglès). Best Cruise. Arxivat de l'original el 2019-10-12. [Consulta: 12 octubre 2019].
* ↑ «Jens Christian Djurhuus» (en danès). http://denstoredanske.dk.+[Consulta: 12 octubre 2019].
* ↑ Kamban, 2001.
* ↑ Rossel, 1992, p. 575.

## Vegeu també

* Llista de municipis de les Illes Fèroe.
* Llista de túnels de les Illes Fèroe.

## Bibliografia

* Beaumont, Peter. A history of glacial research in Northern England from 1860 to the present day (en anglès). Durham City: Universitat de Durham (Departament de Geografia), 1968. ISBN 0900974001.
* Kamban, Hanus (2001). J.H.O. Djurhuus: en litterær biografi. Odense Universitetsförl. ISBN ., Hanus. J.H.O. Djurhuus: en litterær biografi. Odense Universitetsförl. Odense Universitetsförl, 2001. ISBN 978-87-7838-604-5.
* Proctor, James. Faroe Islands (en anglès). Chalfont St Peter (Regne Unit): Bradt Travel Guides, 2008. ISBN 978-1-84162-224-8.
* Rossel, Sven Hakon. A History of Danish Literature (en anglès). University of Nebraska Press, 1992. ISBN 978-0-8032-3886-2.
* Swaney, Deanna. Iceland, Greenland & the Faroe Islands (en anglès). Lonely Planet Publications, 1991. ISBN 978-0-86442-092-3.

## Enllaços externs

* torshavn.fo - Pàgina municipal (en feroès i anglès)